KAMEELDORING: Stories gekoester | Netwerk24
KAMEELDORING: Stories gekoester
Deur Igno Van Niekerk 24 September 2020 06:01
Daardie aand wou ek uitvind waarmee Ma en Pa besig was. Ek was vier jaar oud. Teddie het saam met my bed toe gegaan.
Omdat ek bang was dat ek dalk aan die slaap sou raak, het ek bly regop sit in die donker. Met Teddie gesels.
Grandpa, die klokhorlosie in die sitkamer, het agt keer sy bekende ghong-geluid laat weerklink.
Die gang was donker, maar daar het 'n lig deur die deuropening van die sitkamer geskyn. Ek het daar ingeloer. Ma het langs Pa op die bank gesit, en Pa het die mikrofoon voor sy mond gehou.
Die draad daarvan was in die klein bandopnemer geprop. Op Pa se skoot was een van die biblioteekboeke. Nog een of twee het uitgesteek by die plastieksak wat hy geheimsinnig ná werk by die huis ingebring het. So, dis waar die stories vandaan kom.
Ek was gelukkig dat my gr. 1-juffrou ook 'n storie-mens was, want vir die volgende uitmergelende laerskooljare is ek deur feite en wiskunde gefolter.
Iewers op hoërskool besef 'n mens ook dat jy besig is om jou eie storie te vertel.
Die stories wat ons hoor, leef en sien, skaaf geleidelik – en word ons.
En terwyl ons deur die storielyn van die lewe ploeg, ploeter en planmaak, besef 'n mens dat jy ook 'n storie het – 'n storie is. Ons is stories met asem.
Sedert daardie aand toe ek Ma en Pa in die sitkamer betrap het met 'n sak vol stories, het ek nooit weer aan die wonder van stories getwyfel nie.